ส่งออกไทยทรุดหนัก ไทยพาณิชย์คาดโตเหลือ2.7%
ส่งออกไทยยังไม่เห็นทางฟื้นล่าสุด ธนาคารไทยพาณิชย์ ปรับลดการส่งออกไทยปันี้ลงอีก หลังจากการส่งออกติดลบ 5 เดือนติด
23 เม.ย. 2562

ส่งออกไทยยังไม่เห็นทางฟื้นล่าสุด ธนาคารไทยพาณิชย์ ปรับลดการส่งออกไทยปันี้ลงอีก หลังจากการส่งออกติดลบ 5 เดือนติด
ศูนย์วิจัยเศรษฐกิจและธุรกิจ (อีไอซี) ธนาคารไทยพาณิชย์ ได้ปรับลดคาดการณ์มูลค่าส่งออกปี 2562 เหลือ 2.7% จากคาดการณ์เดิมที่ 3.4% เนื่องจากเศรษฐกิจคู่ค้าที่มีแนวโน้มชะลอตัวมากกว่าที่คาด
อีไอซีมองว่า ในครึ่งปีหลังของปี 2562 การส่งออกสินค้าไทยมีโอกาสฟื้นตัวจากการปรับตัวดีขึ้นของภาวะเศรษฐกิจที่ชะลอตัวของหลายประเทศที่จะได้รับอานิสงค์จากมาตรการกระตุ้นเศรษฐกิจ เช่น มาตรการกระตุ้นเศรษฐกิจของจีน รวมถึงท่าทีของหลายธนาคารกลางที่มีส่วนสนับสนุนการขยายตัวของเศรษฐกิจในระยะต่อไป
สำหรับมูลค่าการส่งออกไทยล่าสุดเดือน มี.ค. 2562 หดตัวที่ 4.9% ต่อเนื่องจากเดือนก่อนหน้าที่หดตัวที่ 3.4 ซึ่งถือเป็นการติดลบเป็นเดือนที่ 5 ติดต่อกัน โดยสินค้าส่งออกสำคัญที่มีการหดตัว ได้แก่ คอมพิวเตอร์-อุปกรณ์และส่วนประกอบ แผงวงจรไฟฟ้า เครื่องจักรกลและส่วนประกอบ รวมถึงหลายสินค้าสำคัญในหมวดเกษตรคือ น้ำตาลทราย ข้าว และมันสำปะหลัง